VF Plus bekommerd oor misdaad in skoleDie metropolisie het tydens ‘n klopjag op verskeie messe beslag gelê. (Foto: Ask the Chief JMPD/Facebook) Die oënskynlike toename van wapens en dwelms in skole kan nie langer deur die Gautengse departement van onderwys geïgnoreer word nie. Jean Kriek, die VF Plus se provinsiale jeugleier in Gauteng, sê misdadige optrede mag nie meer geduld word in ŉ samelewing waar dissiplinehandhawing by skole ŉ omvangryke probleem is nie. In een van die jongste voorvalle het lede van die Johannesburgse metropolisie tydens ŉ klopjag by ŉ hoërskool in Doornkop vyf messe, dagga, dwelms en ŉ moersleutel by leerders gevind. Twee leerlinge van die Jabulani Technical School in Soweto het ook onlangs poseer vir ŉ foto waar een van hulle glo ŉ 9 mm-pistool vashou. Die leerder het na bewering met ‘n pistool by die skool in Soweto opgedaag. (Foto: Twitter) Panyaza Lesufi, LUR vir onderwys in Gauteng, het in reaksie gesê die leerder was al voorheen in die moeilikheid en het na die skool geskuif nadat hy ŉ graad moes herhaal. Sy ma is glo oor sy gedrag ingelig, maar het nie veel daaraan gedoen nie. Volgens Lesufi het die seun later aangevoer dit is ŉ speelgoedwapen. Die saak is by die polisie aangemeld en word ondersoek. Kriek het gesê die nakoming van die Suid-Afrikaanse Skolewet, waarin van skoolbeheerliggame verwag word om dissipline uit te oefen soos in die gedragskode omskryf, het ŉ nuttelose dokument by baie skole geword. “Daar word nou van die polisie verwag om gereeld klopjagte by skole uit te voer omdat onderwysers en leerders in vrees leef,” het hy gesê. “Ouers word versoek om deel te neem aan ŉ demokratiese skoolbeheerstelsel en verantwoordelikheid te neem vir hul kinders se optrede op en buite die skoolterrein.”